text: 20:57 3 августа, вторник
  17.06.2021,&nbsp15:47 / remove_red_eye 151 / chat_bubble1
  «Мы лічым, што адзіны спосаб паважаць правы і выбар беларускага народа — гэта правесці сапраўды свабодныя і справядлівыя выбары», — заявіла намесніца дзяржсакратара ЗША Вікторыя Нуланд.
  Намесьніца дзяржсакратара ЗША Вікторыя Нуланд. Архіўнае фота Радыё Свабода
  На наступным тыдні варта чакаць новых санкцыяў ЗША супраць цяперашняй улады ў Беларусі. Пра гэта заявіла падчас міжнароднай канфэрэнцыі ў пытаньнях бясьпекі GLOBSEC намесьніца дзяржсакратара ЗША ў палітычных пытаньнях Вікторыя Нуланд, пiша «Радыё Свабода».
  Нуланд нагадала, што падчас саміту ў Жэнэве 16 чэрвеня прэзыдэнт ЗША Джо Байдэн ясна выказаўся пра разыходжаньні паміж Злучанымі Штатамі і Расеяй у пытаньні Беларусі, і расейскі прэзыдэнт Уладзімір Пуцін з гэтым не спрачаўся.
  Міжнародная канфэрэнцыя ў пытаньнях бясьпекі GLOBSEC праходзіць у сталіцы Славаччыны Браціславе. Нуланд выступала па відэасувязі з ЗША.
  «Прэзыдэнт Байдэн вельмі ясна сказаў, што тое, што адбылося з прымусовай пасадкай самалёта, выцягваньнем адтуль дысыдэнта і пазьнейшым паказам яго зь відавочнымі сінякамі было проста беззаконным. І мы лічым, што адзіны спосаб паважаць правы і выбар беларускага народа — гэта правесьці сапраўды свабодныя і справядлівыя выбары, а спадар Лукашэнка відавочна баіцца гэта зрабіць», — заявіла Вікторыя Нуланд.
  3 чэрвеня зноў уступілі ў дзеяньне санкцыі ЗША супраць 9 прадпрыемстваў і фірмаў беларускай нафтахімічнай прамысловасьці.
  Хто ўжо трапіў пад санкцыі ЗША
  16 чэрвеня амбасадары краінаў Эўразьвязу ўхвалілі рашэньне замарозіць актывы і забараніць уезд у краіны Зьвязу для 78 беларускіх грамадзянаў. Таксама будуць замарожаныя актывы 7 беларускіх юрыдычных асобаў. Санкцыі ўведзеныя з прычыны працягу палітычных рэпрэсіяў у Беларусі, а таксама ў адказ на прымусовую пасадку самалёта кампаніі Ryanair у Менску.
  Яшчэ адна юрыдычная асоба будзе ўключаная ў санкцыйны сьпіс цягам гэтага тыдня.
  Міністры замежных справаў краінаў ЭЗ канчаткова ўхваляць рашэньне аб чацьвёртым пакеце санкцыяў падчас сустрэчы ў панядзелак, 21 чэрвеня, у Люксэмбургу. Імёны асобаў і назвы арганізацыяў, на якіх распаўсюдзяцца новыя санкцыі, будуць у той жа дзень апублікаваныя ў афіцыйным часопісе ЭЗ.
  Паводле інфармацыі нашага карэспандэнта, таксама 21 чэрвеня міністры замежных справаў ЭЗ, напэўна, прымуць папярэдняе рашэньне аб сэктаральных санкцыях (якія, хутчэй за ўсё, закрануць вытворчасьць калійных угнаеньняў, нафтавую галіну і банкаўскую сфэру). Гэтыя сэктаральныя санкцыі будуць зацьверджаныя пазьней, магчыма, падчас саміту Эўразьвязу ў Брусэлі 24-25 чэрвеня.
  У кастрычніку, лістападзе і сьнежні Эўразьвяз увёў тры пакеты санкцыяў супраць уладаў Беларусі. Абмежавальныя захады тычацца афіцыйных асобаў, а таксама некаторых прадпрыемстваў. Агулам у санкцыйным сьпісе ЭЗ цяпер 84 асобы, якім забаронены ўезд у краіны ЭЗ. У сьпіс уваходзіць Аляксандар Лукашэнка, ягоны сын Віктар Лукашэнка, кіраўніца ЦВК Лідзія Ярмошына, старшыня КДБ Іван Тэртэль, старшыня Сьледчага камітэту Іван Наскевіч, генпракурор Андрэй Швэд і іншыя сілавікі, а таксама судзьдзі і чальцы выбарчых камісіяў.